Flyet var netop lettet, og på vej mod først Roskilde og så Grønland med 12 passagerer, da der opstod røg i lastrummet og cockpittet. Piloterne foretog et nødopkald til tårnet, og al anden flytrafik blev holdt tilbage, så Herculesflyet kunne lande i Aalborg igen. Det medførte en kort forsinkelse for et SAS-fly, der måtte cirkulere over lufthavnen indtil landingsbanen var fri igen. - Vi er jo vant til at træne de her procedurer dagligt, så det er en fornøjelse at se, at når sådan noget her sker, så kører det hele bare efter en snor, fortæller presseofficer Preben Rasmussen fra Air Transport Wing Aalborg. Piloter og passagerer bliver for en sikkerheds skyld undersøgt af en læge, og så skal flyet undersøges grundigt for at få klarlagt årsagen til røgudviklingen.

Referat:
Tirsdag måtte et Herculesfly fra Air Transport Wing Aalborg foretage en sikkerhedslanding i Aalborg Lufthavn.